Det var sist lørdag at Mario Acquarone skulle ta med seg familien ut på fisketur ved Hella på Kvaløya. Midt i Tromsøysundet fikk han øye på flere finner i vannskorpa, og ville undersøke dette nærmere.

– Vi var rundt Lanes da vi så finnene. Vi gikk så nærmere, og kom veldig tett på, sier Acquarone til Nordlys tirsdag morgen.

Det viste seg å være fire kvitnos, som er en nordatlantisk delfinart.

– Den er ikke så veldig leken av seg i utgangspunktet, så adferden deres var veldig uvanlig. En av disse sprang flere ganger foran båten, hoppet og spratt, sier Acquarone som selv jobber som forsker med fokus på sjøpattedyr på institutt for Arktisk og Marin Biologi og er formann for European Cetacean Society.

Han forklarer at adferden minner mest om artene fra varmere havstrøk.

– Antakelig er dette samme flokk som ble observert i Ramfjorden for kort tid siden.